钦定古今图书集成/方舆汇编/职方典/第1297卷 > 《送窦平从事序》韩愈
## 钦定古今图书集成/方舆汇编/职方典/第1297卷 > 《送窦平从事序》韩愈

逾瓯、闽而南，皆古百越之地。于《天文》其次《星纪》，其星
牵牛，连山隔其阴，钜海敌其阳。是维岛居卉服之民，
风气之殊，著自古。昔。唐之有天下，号令之所加，无异
于远近。民俗既迁，风气亦随，雪霜时降，疠疫不兴，濒
海之饶，固如其初。是以人之之南海者若东西州焉。
皇帝临天下二十有二年，诏工部侍郎赵植为广州
刺史，尽牧南海之民，署从事扶风窦平。平以文辞进。
于其行也，其族人殿中侍御史牟合东都交游之能
文者二十有八人，赋诗以赠之。于是昌黎韩愈嘉赵
南海之能得其人，壮从事之答于“知我不惮行之远
也”，又乐贻周之爱其族叔父能合文辞以宠荣之，作
《送窦从事少府平序》：